Boere gemaan oor veiligheid dié Kerstyd(Argieffoto) Die landbouorganisasies TLU SA en Agri SA het gesamentlik ŉ beroep op die boerderygemeenskap gedoen om dié Kerstyd hul vlakke van paraatheid en veiligheid te verhoog. “Die naderende feestyd bied geleenthede aan misdadigers om toe te slaan op niksvermoedende mense. Dit is daarom noodsaaklik dat die boerderygemeenskap hul paraatheid opskerp en voortdurend waaksaam sal wees,” het die organisasies gesê. Hulle het ŉ dringende beroep op die polisie gedoen om in die beplanning vir die feestyd ŉ verskerpte poging aan te wend om die landbougemeenskap te beskerm deur verhoogde sigbare polisiëring en misdaadvoorkomingsoperasies. Die organisasies het vanjaar altesaam 53 plaasmoorde aangeteken in vergelyking met 54 verlede jaar. Vanjaar is 383 plaasaanvalle aangeteken, teenoor 394 in 2018. Die organisasies sê hoewel hierdie syfers afgeneem het, is dit wel aanduidend van die misdaadrisiko’s waaraan boere en werkers daagliks blootgestel word. Agri SA en TLU SA se veiligheidstrukture is ten gunste van die vestiging van ŉ landelike beveiligingskoördineringsforum om samewerking en eenheid oor landelike veiligheid binne die hersiene landelike beveiligingstrategie te bevorder. Die forum sal ook ŉ rol speel in die koördinering van ŉ eenvormige standpunt en/of beleid oor landelike veiligheid en samewerking tot op grondvlak bevorder. Die organisasies sê omdat veediefstal die grootste misdaadbedreiging vir veeboere is, sal die veediefstalvoorkomingsforum deel van die veiligheidskoördineringsforum wees. Hulle het boere gemaan om sover moontlik die verkoop van plaasprodukte direk van die plaas te vermy. Nie net kan dit die verspreiding van bek-en-klouseer bevorder nie, dit het ook al die lewe van talle boere gekos. Maroela Media het verlede week berig ŉ boer van Wolmaransstad in Noordwes is vermoor en sy vrou aangerand toe boewe wat hulle as veekopers voorgedoen het, hulle op hul plaas oorrompel het. In nog ŉ voorval is ŉ boer van Clocolan in die Oos-Vrystaat ernstig aangerand – óók deur aanvallers wat hulle as veekopers voorgedoen het. Die organisasies waarsku dat veediefstal in dié tyd moontlik kan toeneem en sê dat boere behoorlike beheer moet uitoefen oor wie toegang tot hul plase het. Hulle vra onder meer ook dat grondeienaars betrokke raak by georganiseerde landboustrukture en plaaswagte. “Geen beskermingsmaatreëls is ŉ waarborg dat ŉ plaasaanval of misdaad nie sal plaasvind nie, maar dit kan ŉ aanval vertraag of bemoeilik en inwoners die geleentheid gee om alarm te maak,” het die organisasie gesê.